แรงซื้อกลุ่มพลังงาน-เปิดเมืองหนุน SET ปิดบวก 6 จุด แนะจับตางบแบงก์ไตรมาส 3/64
SET ปิดบวก 6 จุด รับแรงซื้อกลุ่มพลังงาน หลังราคาน้ำมันดิบพุ่งและกลุ่มเปิดเมืองหนุน แนะเกาะติดผลประกอบการไตรมาส 3/64 กลุ่มแบงก์ ให้แนวรับที่ 1,620 จุด และแนวต้านที่ 1,650 จุด
8 ต.ค. 2564

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยวันนี้บวกได้ต่อจากวันก่อน ปัจจัยหลักมาจากราคาน้ำมันดิบสูงขึ้นอย่างต่อเนื่อง เป็นแรงหนุนราคาหุ้นพลังงาน อย่าง PTT, PTTEP และหุ้นกลุ่มปิโตรเคมียืนต่อได้ เนื่องจากตลาดหุ้นไทยมีน้ำหนักของหุ้นน้ำมันและปิโตรเคมีถึง 30 – 40% ดังนั้น เมื่อราคาน้ำมันปรับขึ้นจึงเป็นบวกต่อภาพรวมตลาดฯมากกว่าลบ ขณะที่หุ้นกลุ่มท่องเที่ยวซึ่งเป็นตัวยืนพื้นของตลาดในเวลานี้ก็เดินหน้าต่อได้เช่นกัน
ส่วนตลาดเอเชียส่วนใหญ่วันนี้จะอยู่ในแดนบวก เช่น ตลาดญี่ปุ่นและตลาดฮ่องกงบวกค่อนข้างดี จึงเป็นแรงผลักดันตลาดหุ้นไทยอีกทางหนึ่งด้วย
สำหรับตัวแปรที่ยังรบกวนตลาดอยู่ยังคงเป็นเรื่องค่าเงินบาทที่อ่อนค่าลง หลังจากค่าเงินดอลลาร์แข็งค่าขึ้นเมื่อเทียบกับเงินสกุลผลักทั่วโลก
อย่างไรก็ดีแนวโน้มการลงทุนในสัปดาห์หน้า ตลาดฯ น่าจะผันผวนจากราคาน้ำมันดิบที่น่าจะปรับสูงขึ้นเรื่อยๆ ทำให้บรรยากาศการลงทุนของตลาดโลกถูกรบกวน ส่วนปัจจัยภายในประเทศต้องจับตารายงานผลประกอบการไตรมาส 3/2564 ของกลุ่มธนาคารว่าจะออกมาเป็นอย่างไร และยังเชื่อว่านักลงทุนน่าจะทยอยกลับเข้าซื้อหุ้นหลายตัวที่จะได้รับผลเชิงบวกจากการเปิดเมือง
ทั้งนี้พร้อมให้แนวรับที่ 1,620 จุด และแนวต้าน 1,650 จุด โดยมองว่าหากราคาน้ำมันสูงขึ้นไปต่อดัชนีก็มีโอกาสที่จะทะลุ 1,650 จุดได้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 6,164.81 ล้านบาท ปิดที่ 13.50 บาท ลดลง 0.50 บาท
SVT มูลค่าการซื้อขาย 4,820.48 ล้านบาท ปิดที่ 6.75 บาท เพิ่มขึ้น 0.90 บาท
KBANK มูลค่าการซื้อขาย 4,605.07 ล้านบาท ปิดที่ 140.00 บาท ลดลง 1.50 บาท
TRUE มูลค่าการซื้อขาย 2,430.67 ล้านบาท ปิดที่ 4.10 บาท เพิ่มขึ้น 0.08 บาท
CPALL มูลค่าการซื้อขาย 2,161.65 ล้านบาท ปิดที่ 63.50 บาท เพิ่มขึ้น 0.50 บาท
 
 